Anexa nr.4

la Hotărîrea Guvernului nr.1015

 din 23 noiembrie 2017

**REGULAMENTUL
Consiliului Național Coordonator în domeniul Controlului Tutunului**

**I. DISPOZIȚII GENERALE**

**1.** Consiliul Național Coordonator în domeniul Controlului Tutunului (în continuare – Consiliu) este creat în calitate de organ consultativ, fără statut de persoană juridică, pentru coordonarea tuturor proceselor necesare organizării eficiente a acțiunilor în domeniul controlului tutunului și combaterea efectelor negative ale consumului de tutun asupra sănătății.

**2.** Misiunea Consiliului este de a eficientiza comunicarea și colaborarea intersectorială în fortificarea cadrului legal în domeniul controlului tutunului, în conformitate cu prevederile Convenției-cadru a Organizației Mondiale a Sănătății privind controlul tutunului (în continuare – CCCT) și cu legislația Uniunii Europene, precum și de a stabili un mecanism de implementare eficientă a activităților în domeniul controlului tutunului.

**3.** Consiliul își desfășoară activitatea în baza legislației în vigoare și a prezentului Regulament.

**II. ATRIBUȚIILE DE BAZĂ ALE CONSILIULUI**

**4.** Consiliul exercită următoarele atribuții:

1. coordonează implementarea Programului național privind controlul tutunului pentru anii 2017-2021;

2) asigură participarea părților interesate în procesul de elaborare, monitorizare și implementare a activităților de control al tutunului în Republica Moldova și contribuie la stabilirea legăturilor durabile între toți factorii-cheie de decizie implicați în elaborarea, promovarea și implementarea legislației și a politicilor publice în domeniul controlului tutunului;

3) promovează parteneriatul intersectorial între instituțiile de stat, internaționale și neguvernamentale pentru un mai bun control al tutunului și asigură dialogul reciproc eficient între organizațiile guvernamentale și neguvernamentale din Moldova și de peste hotare;

1. coordonează procesul de elaborare și de ajustare a legislației în domeniul controlului tutunului la prevederile CCCT și la legislația Uniunii Europene, precum și procesul de implementare a legislației și a documentelor de politici în domeniu;

5) facilitează colaborarea intersectorială pentru elaborarea politicilor publice destinate supravegherii și controlului asupra consumului de tutun, prevenirii morbidității și mortalității legate de consumul de tutun, coordonînd punerea în aplicare ale acestora.

**III. ATRIBUȚIILE CONDUCERII ȘI MEMBRILOR CONSILIULUI**

**5.** Președintele Consiliului exercită următoarele atribuții:

1. convoacă ședințele Consiliului;
2. conduce activitatea Consiliului;
3. semnează deciziile Consiliului și exercită controlul executării acestora;
4. exercită și alte funcții în conformitate cu prezentul Regulament.

**6.** Secretarul Consiliului asigură:

1. pregătirea materialelor pentru ședințele Consiliului;

2) difuzarea deciziilor Consiliului membrilor acestuia, ministerelor, altor autorități administrative centrale și instituții interesate;

3) generalizarea rezultatelor privind executarea deciziilor adoptate și informarea președintelui Consiliului despre aceasta;

4) elaborarea planurilor de activitate a Consiliului în baza propunerilor președintelui (vicepreședintelui), membrilor Consiliului și ale autorităților publice, precum și prezentarea lor spre examinare la ședințele Consiliului;

1. altă activitate a Consiliului sub aspect organizatoric, analitic și informativ.

**7.** Membrii Consiliului sînt obligați:

1) să-și exercite atribuțiile în conformitate cu prezentul Regulament;

1. să participe la ședințele Consiliului;
2. să informeze conducerea instituțiilor pe care le reprezintă despre deciziile adoptate în cadrul ședințelor.

**IV. ORGANIZAREA ACTIVITĂȚII CONSILIULUI**

**8.** Consiliul își desfășoară activitatea în ședințe plenare, organizate cel puțin o dată în semestru.

**9.** Ședințele Consiliului sînt deliberative dacă la ele participă majoritatea membrilor acestuia.

**10.** La ședințele Consiliului pot participa ca invitați și alte persoane, reprezentanți ai autorităților publice centrale și locale, instituțiilor publice, întreprinderilor, mass-mediei, organizațiilor neguvernamentale, organizațiilor internaționale și ai altor beneficiari de informație, fără drept de vot.

**11.** Lucrările tehnice de secretariat se asigură de Agenția Națională pentru Sănătate Publică.

**12.** Pentru realizarea misiunii sale, Consiliul instituie grupuri tehnice de lucru pe diferite domenii specifice, care întrunesc specialiști în domeniul controlului asupra tutunului din sectorul de stat, neguvernamental, precum și parteneri pentru dezvoltare.

**13.** Sarcinile grupurilor tehnice de lucru constau în:

1. oferirea suportului tehnic în procesul ajustării cadrului legal în domeniul controlului tutunului la prevederile CCCT și la legislația Uniunii Europene;
2. realizarea activităților de pledoarie pentru fortificarea cadrului legal în domeniul controlului tutunului, în conformitate cu prevederile CCCT și cu legislația Uniunii Europene;

3) asigurarea transparenței activității Consiliului prin oferirea informațiilor și elaborarea materialelor pentru mass-media;

4) monitorizarea și evaluarea situației din domeniul controlului tutunului și a implementării legislației și a documentelor de politici, identificarea problemelor de sănătate a populaiei și participarea la elaborarea politicilor publice în domeniul controlului tutunului.

**V. ȘEDINȚELE CONSILIULUI**

**14.** Ședințele Consiliului sînt organizate la inițiativa președintelui sau a secretariatului Consiliului ori la solicitarea a 1/3 din membrii acestuia, cu informarea secretariatului cu o lună înainte despre această intenție.

**15.** Ordinea de zi a ședințelor Consiliului se întocmește de către secretar, la propunerea președintelui, și se prezintă membrilor Consiliului pentru completări și modificări cu cel puțin 14 zile înainte de convocarea ședinței, după care se prezintă spre aprobare președintelui Consiliului cu cel puțin 7 zile înainte de convocarea ședinței.

**16.** Ordinea de zi definitivată se aduce la cunoștința membrilor Consiliului și, după caz, a persoanelor invitate cu cel puțin 5 zile înainte de convocarea ședinței.

**17.** Ședințele sînt prezidate de președintele Consiliului, iar în cazul absenței acestuia – de vicepreședinte.

**18.** Procesul-verbal al ședinței Consiliului se întocmește de către secretarul acestuia în termen de cel mult 2 zile de la data desfășurării ședinței și se semnează de către președintele și secretarul Consiliului.

**VI. DECIZIILE CONSILIULUI**

**19.** În exercitarea atribuțiilor sale, Consiliul adoptă decizii în problemele ce țin de competența sa.

**20.** Deciziile Consiliului se adoptă cu votul majorității membrilor Consiliului prezenți la ședință. Membrii Consiliului sînt parteneri egali, cu drepturi depline de participare și implicare în procesul de luare a deciziilor și au dreptul de a-și delega votul reprezentanților autorizați de ei.

**21.** Deciziile Consiliului sînt semnate de către președintele acestuia.

**22.** Deciziile Consiliului au caracter consultativ pentru toate autoritățile publice participante la implementarea Programului național privind controlul tutunului, la ajustarea cadrului legal în domeniul controlului tutunului la prevederile CCCT și la legislația Uniunii Europene, precum și la stabilirea unui mecanism de implementare eficientă a activităților în domeniul controlului tutunului.